କୋଏଲ ମଲ୍ଲିକ

**କୋଏଲ ମଲ୍ଲିକ** (ଜନ୍ମ ନାମ: ରୁକ୍ମିଣୀ ମଲ୍ଲିକ; ଜନ୍ମ ୨୮ ଏପ୍ରିଲ ୧୯୮୨) ଜଣେ ଭାରତୀୟ ଅଭିନେତ୍ରୀ, ଯିଏ ପ୍ରାଧାନତଃ ବଙ୍ଗଳା ଚଳଚ୍ଚିତ୍ରରେ ନିଜ କାର୍ଯ୍ୟ ପାଇଁ ପରିଚିତ। ତାଙ୍କୁ ପ୍ରାୟତଃ “ଟଲି-କ୍ୱିନ୍” ବୋଲି କୁହାଯାଏ। ସେ ଏକ ଫିଲ୍ମଫେୟାର ଆୱାର୍ଡସ୍ ବାଙ୍ଗ୍ଲା, ଦୁଇଟି ବିଏଫଜେଏ ଆୱାର୍ଡସ୍ ଏବଂ ଆନନ୍ଦଲୋକ ପୁରସ୍କାର ସହିତ ଅନେକ ସମ୍ମାନର ଅଧିକାରିଣୀ। ୨୦୨୩ ମସିହାରେ ପଶ୍ଚିମ ବଙ୍ଗ ସରକାର ତାଙ୍କୁ ମହାନାୟକ ସମ୍ମାନ ପ୍ରଦାନ କରିଥିଲେ।

କୋଏଲ ପ୍ରସିଦ୍ଧ ବଙ୍ଗଳା ଅଭିନେତା ରଞ୍ଜିତ ମଲ୍ଲିକଙ୍କ କନ୍ୟା। ସେ ୨୦୦୩ ମସିହାରେ ନଟେର ଗୁରୁ ଚଳଚ୍ଚିତ୍ର ଦ୍ୱାରା ଅଭିନୟ ଜୀବନର ଆରମ୍ଭ କରିଥିଲେ, ଯାହା ବକ୍ସ ଅଫିସରେ ସଫଳ ହୋଇଥିଲା। ସେ ଶୁଭଦୃଷ୍ଟି (୨୦୦୫), ମୋନ୍ ମାନେ ନା (୨୦୦୮), ପ୍ରେମେର କାହାଣୀ (୨୦୦୮), ରଙ୍ଗବାଜ (୨୦୧୩) ଏବଂ ଅରୁନ୍ଧତୀ (୨୦୧୪) ପରି ବ୍ୟାପାରିକ ଭାବେ ସଫଳ ଚଳଚ୍ଚିତ୍ର ମାଧ୍ୟମରେ ଖ୍ୟାତି ଲାଭ କରିଥିଲେ। ରୋମାଣ୍ଟିକ ଚଳଚ୍ଚିତ୍ର ପାଗଲୁ (୨୦୧୧) ଏବଂ ବେଶ କୋରେଛି ପ୍ରେମ କୋରେଛି (୨୦୧୫)ରେ ତାଙ୍କ ଅଭିନୟ ତାଙ୍କୁ ବଙ୍ଗଳା ସିନେମାର ଶୀର୍ଷ ଅଭିନେତ୍ରୀମାନଙ୍କ ମଧ୍ୟରେ ସ୍ଥାପିତ କରିଥିଲା। ତାଙ୍କ ଅଭିନୟକୁ ବନ୍ଧନ (୨୦୦୪), ଏମ୍‌.ଏଲ୍‌.ଏ ଫାଟାକେଷ୍ଟୋ (୨୦୦୬), ଦୁଇ ପୃଥିବୀ (୨୦୨୦), ହେମଲକ ସୋସାଇଟି (୨୦୧୨) ଏବଂ ମିତିନ୍ ମାଶି (୨୦୧୯) ପରି ଚଳଚ୍ଚିତ୍ରରେ ସମାଳୋଚକମାନେ ପ୍ରଶଂସା କରିଥିଲେ। ଚଳଚ୍ଚିତ୍ର ବ୍ୟତୀତ କୋଏଲ ଜଣେ ସାମାଜିକ କର୍ମୀ ମଧ୍ୟ ଅଟନ୍ତି ଏବଂ ସେ ବିଧବାମାନେ ଓ ଶିଶୁମାନଙ୍କ କଳ୍ୟାଣ ପାଇଁ ସକ୍ରିୟ ଭାବେ କାମ କରନ୍ତି। ସେ ୨୦୧୩ ମସିହାରେ ନିର୍ମାତା ନିସ୍ପାଲ ସିଂହଙ୍କ ସହ ବିବାହ କରିଥିଲେ। ଏହି ଦମ୍ପତିଙ୍କର ଦୁଇଟି ସନ୍ତାନ ଅଛନ୍ତି।

## ପ୍ରାରମ୍ଭିକ ଜୀବନ ଏବଂ ଶିକ୍ଷା 
କୋଏଲ ମଲ୍ଲିକଙ୍କ ଜନ୍ମ କୋଲକାତାରେ ହୋଇଥିଲା। ତାଙ୍କ ପିତା ରଞ୍ଜିତ ମଲ୍ଲିକ ଜଣେ ପ୍ରସିଦ୍ଧ ବଙ୍ଗଳା ଅଭିନେତା ଏବଂ ମାତା ଦୀପା ମଲ୍ଲିକ। ତାଙ୍କ ପରିବାର କୋଲକାତାର ଭବାନୀପୁର ସ୍ଥିତ “ମଲ୍ଲିକ ବାଡ଼ି” ସହ ସମ୍ବନ୍ଧିତ। ସେ ନିଜ ପ୍ରାରମ୍ଭିକ ଶିକ୍ଷା ମଡର୍ନ ହାଇ ସ୍କୁଲ୍ ଫର୍ ଗର୍ଲ୍ସରୁ ଗ୍ରହଣ କରିଥିଲେ ଏବଂ ଗୋଖଲେ ମେମୋରିଆଲ ଗର୍ଲ୍ସ କଲେଜ, ଯାହା କୋଲକାତା ବିଶ୍ୱବିଦ୍ୟାଳୟ ସହ ସମ୍ବଦ୍ଧ, ସେଠାରୁ ମନୋବିଜ୍ଞାନ (ଅନର୍ସ)ରେ ସ୍ନାତକ ଡିଗ୍ରୀ ହାସଲ କରିଥିଲେ।

## କାର୍ଯ୍ୟ ଜୀବନ 
### ଚଳଚ୍ଚିତ୍ର 
କୋଏଲ ମଲ୍ଲିକ ୨୦୦୩ ମସିହାରେ ନାଟେର ଗୁରୁ ଚଳଚ୍ଚିତ୍ର ଦ୍ୱାରା ନିଜ ଅଭିନୟ ଜୀବନର ଆରମ୍ଭ କରିଥିଲେ, ଯେଉଁଥିରେ ତାଙ୍କ ସହ-ଅଭିନେତା ଜିତ୍ ଥିଲେ। ଏହି ଚଳଚ୍ଚିତ୍ର ବକ୍ସ ଅଫିସରେ ବଡ଼ ସଫଳତା ଲାଭ କରିଥିଲା। ଏହି ଭୂମିକା ପାଇଁ ସେ ଟେଲି ସିନେ ଆୱାର୍ଡସ୍ (2004)ରେ ସର୍ବଶ୍ରେଷ୍ଠ ଅଭିନେତ୍ରୀ ପୁରସ୍କାର ଲାଭ କରିଥିଲେ।

ଏହା ପରେ ସେ ଦେବୀପକ୍ଷ, ଶୁଧୁ ତୁମି, ବାଦଶା ଦ କିଙ୍ଗ ଏବଂ ବନ୍ଧନ (2004) ପରି ଚଳଚ୍ଚିତ୍ରରେ ଅଭିନୟ କରିଥିଲେ। ଏଥିରୁ ବନ୍ଧନ ବକ୍ସ ଅଫିସରେ ବଡ଼ ସଫଳତା ପାଇଥିଲା ଏବଂ ୨୦୦୪ ମସିହାର ସବୁଠାରୁ ଅଧିକ ଆୟ କରିଥିବା ବଙ୍ଗଳା ଚଳଚ୍ଚିତ୍ର ହୋଇଥିଲା।

୨୦୦୫ ମସିହାରେ ସେ ଶୁଭଦୃଷ୍ଟି, ମାଣିକ, ଯୁଦ୍ଧୋ ଏବଂ ଚୋରେ ଚୋରେ ମସ୍ତୁତୋ ଭାଇ ପରି ଚଳଚ୍ଚିତ୍ରରେ ଅଭିନୟ କରିଥିଲେ। ସେହି ବର୍ଷ ସେ ଓଡ଼ିଆ ଚଳଚ୍ଚିତ୍ର ଶିଳ୍ପରେ ପ୍ରବେଶ କରି ପ୍ରେମୀ ନଂ.1 ଚଳଚ୍ଚିତ୍ରରେ ଅନୁଭବ ମହାନ୍ତିଙ୍କ ସହ କାମ କରିଥିଲେ। ୨୦୦୬ ମସିହାରେ ସେ ରାଜନୈତିକ ଥ୍ରିଲର ଏମ୍‌.ଏଲ୍‌.ଏ ଫାଟାକେଷ୍ଟୋରେ ଜଣେ ସାମ୍ବାଦିକଙ୍କ ଭୂମିକା କରିଥିଲେ। ୨୦୦୮ ମସିହାରେ ସେ ବଙ୍ଗଳା ଚଳଚ୍ଚିତ୍ର ଲଭ୍‌ରେ ଅଭିନୟ କରିଥିଲେ, ଯାହା ଲଭ୍ ଷ୍ଟୋରୀର ରିମେକ୍ ଥିଲା।

### ଟେଲିଭିଜନ 
କୋଏଲ ମଲ୍ଲିକ ୨୦୦୭ ମସିହାରେ ଜି ବାଙ୍ଗ୍ଲାର ମହାଳୟ କାର୍ଯ୍ୟକ୍ରମରେ ଦେବୀ ମହିଷାସୁରମର୍ଦ୍ଦିନୀ ଭୂମିକାରେ ଟେଲିଭିଜନରେ ପ୍ରଥମ ପଦାର୍ପଣ କରିଥିଲେ । ୨୦୧୦ ମସିହାରେ ସେ ଦିଦି ନଂ.1ରେ ଜଣେ ସେଲିବ୍ରିଟି ପ୍ରତିଯୋଗୀ ଭାବେ ଦେଖା ଦେଇଥିଲେ। ପରେ ସେ ନିଜ ପ୍ରଥମ ଟକ୍ ଶୋ କଥା ଓ କାହାଣୀର ସଂଚାଳନ କରିଥିଲେ, ଯାହା ଷ୍ଟାର ଜଲସାରେ ପ୍ରସାରିତ ହୋଇଥିଲା।

୨୦୧୩  ମସିହାରେ ସେ ଝଲକ୍ ଦିଖଲା ଜା (ବଙ୍ଗଳା ସଂସ୍କରଣ)ରେ ରେମୋ ଡିସୁଜାଙ୍କ ସହ ସେଲିବ୍ରିଟି ନ୍ୟାୟାଧୀଶ ଭାବେ ଭାଗ ନେଇଥିଲେ। ସେ ଡାନ୍ସ ବାଙ୍ଗ୍ଲା ଡାନ୍ସ ଜୁନିଅର ଏବଂ ସିଜନ 11ରେ ମଧ୍ୟ ବିଚାରକ ଭାବେ କାମ କରିଥିଲେ। ଏହା ସହିତ ସେ ରନ୍ନାଘର, ଦାଦାଗିରି ଅନଲିମିଟେଡ୍ ଏବଂ ଦିଦି ନଂ.1 ପରି ଲୋକପ୍ରିୟ କାର୍ଯ୍ୟକ୍ରମରେ ମଧ୍ୟ ଅଭିନୟ କରିଛନ୍ତି।

## ବ୍ୟକ୍ତିଗତ ଜୀବନ 
କୋଏଲ ମଲ୍ଲିକ ୧ ଫେବୃଆରୀ ୨୦୧୩ରେ ନିସ୍ପାଲ ସିଂହ (ରାଣେ)ଙ୍କ ସହ ବିବାହ କରିଥିଲେ। ଦୁହେଁ ସାତ ବର୍ଷ ଧରି ସମ୍ପର୍କରେ ଥିଲେ, କିନ୍ତୁ ସେମାନେ ନିଜ ସମ୍ପର୍କକୁ ଗଣ ମାଧ୍ୟମର ଆଲୋକରୁ ଦୂରେ ରଖିଥିଲେ । ୧ ଫେବୃଆରୀ ୨୦୨୦ରେ ସେ ସୋସିଆଲ ମିଡିଆରେ ନିଜ ପ୍ରଥମ ଗର୍ଭାବସ୍ଥା ଘୋଷଣା କରିଥିଲେ ଏବଂ ୫ ମଇ ୨୦୨୦ରେ ସେ ଜଣେ ପୁତ୍ର ସନ୍ତାନକୁ ଜନ୍ମ ଦେଇଥିଲେ, ଯାହାର ନାମ କବୀର ସିଂହ। ୩ ଅକ୍ଟୋବର ୨୦୨୪ରେ ସେ ନିଜ ଦ୍ୱିତୀୟ ଗର୍ଭାବସ୍ଥା ଘୋଷଣା କରିଥିଲେ ଏବଂ ୧୪ ଡିସେମ୍ବର ୨୦୨୪ରେ ସେ ଜଣେ କନ୍ୟା ସନ୍ତାନକୁ ଜନ୍ମ ଦେଇଥିଲେ।
## ଆଧାର 
ଶ୍ରେଣୀ:୧୯୮୨ ଜନ୍ମ